༄༅། །བཞི་ཐོག་མགོན་ཁང་ཆེན་མོ་གསར་དུ་བཞེངས་པའི་དཀར་ཆག་བླ་མའི་ལུང་བསྟན་མངོན་དུ་གྱུར་པའི་ངོ་མཚར་གཏམ་གྱི་ཕྲེང་བ་ཞེས་བྱ་བ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་ཀྱི་གསུང་ངག་བདུད་རྩིའི་ཉིང་ཁུ་སོར་བཞག་ལ་རབ་མྱོས་ཞེས་པ་ལྕགས་ཕོ་རྟའི་ལོ་མགོན་ཁང་ཆེན་མོ་དེ་ཉིད་ཀྱི་མདོ་ཚོམས་ཆེན་ངོ་མཚར་ཅན་ལ་ཉམས་གསོ་གསར་བཞེངས་ལྟ་བུར་བགྱིས་སྐབས་ཀྱི་དཀར་ཆག་འཇམ་མགོན་གོང་མ་དགྱེས་པའི་མཆོད་རྫས་ཞེས་བྱ་བ་བཞུགས་སོ།། ན་མོ་གུ་རུ་ཤྲཱི་མཧཱ་ཀ་ལ་ཡེ། ངོ་མཚར་རྒྱལ་ཀུན་ཐུགས་བསྐྱེད་རྒྱ་མཚོ་ལས། །ལེགས་འོང་གདུལ་བྱའི་མཁའ་ལ་གཟུགས་སྐུའི་ཉི། །རྨད་བྱུང་མཛད་པའི་འོད་བརྒྱས་བསྟན་འགྲོའི་དཔལ། །སྟེར་མཁས་འཇམ་མགོན་ཀུན་དགའ་བསོད་ནམས་རྒྱལ། །དམ་པ་གང་དེའི་ཐུགས་བསྐྱེད་རྨད་བྱུང་གིས། །བསྐྲུན་པའི་མ་ཧཱ་ཀཱ་ལའི་ཕོ་བྲང་ཆེ། །དེ་དང་སྟབས་གཅིག་རིག་འཛིན་དགེ་འདུན་གྱི། །འདུ་ཁང་ཆེན་མོ་གསར་སྤེལ་མཛད་འཕྲིན་ལ། །ཞབས་འདེགས་ཚུལ་དུ་ཀུན་བློ་མཆེད་བཅས་ཀྱིས། །ཉམས་གསོ་བགྱིས་པའི་དཀར་ཆག་མདོ་ཙམ་ཞིག །འབྲི་ལའང་ཐོག་མར་སྔགས་འཆང་ཐམས་ཅད་མཁྱེན། །འཇམ་མགོན་ངག་དབང་ཀུན་དགའ་བསོད་ནམས་ཀྱིས། །མཛད་པའི་དཀར་ཆག་རྙིང་པ་ཉིད་སྨོས་ན། །གངས་རིའི་ཁྲོད་འདིར་གདན་ས་ཐམས་ཅད་ཀྱི། །མཆོག་ཏུ་གྱུར་པ་དཔལ་ལྡན་ས་སྐྱ་ཡི། །བཞི་ཐོག་བླ་བྲང་ཆེན་མོའི་ནུབ་ཕྱོགས་འདིར། །གུར་གྱི་མགོན་པོ་ལ་སོགས་ས་སྐྱ་པའི། །བཀའ་སྲུང་རྣམས་ཀྱིས་རྗེས་བཟུང་རྣལ་འབྱོར་པ། །སྔགས་འཆང་ངག་དབང་ཀུན་དགའ་བསོད་ནམས་ཀྱིས། །སྔོན་ནས་མེད་པ་གསར་དུ་བསྐྲུན་པ་ཡི། །མགོན་ཁང་ཆེན་མོ་སྲིད་གསུམ་རྣམ་རྒྱལ་ཞེས། །མཚན་དུ་གསོལ་འདི་སྔོན་ཚེ་བཀའ་དྲིན་ཅན། །ཡབ་རྗེ་སྦས་པའི་སངས་རྒྱས་གྲགས་པའི་མཚན། །དེ་ཉིད་གསུང་ལས་ངེད་ཀྱིས་བསམ་པ་ལ། །ཇི་ལྟར་ཡོད་པའི་རིགས་འཛིན་ལྷ་ཁང་དང་། །དེ་ཡི་འོག་གི་མགོན་ཁང་གསར་བཞེངས་སོགས། །ངེད་ཀྱིས་རེ་བའི་ལྷག་མ་འདི་དག་ཀུན། །ཁྱེད་ཀྱིས་ལག་ལེན་བྱེད་དགོས་འགྱུར་རོ་ཞེས། །སྔགས་འཆང་དེ་ཉིད་གཞན་ངོར་སྐུ་བསྙེན་པའི། །རྣམ་པ་ཙམ་ཡང་སྟོན་པར་མ་མཛད་པའི། །སྔོན་རོལ་ཉིད་ནས་ཡང་ཡང་བཀའ་བསྩལ་པ། །དེང་དུས་མངོན་དུ་གྱུར་ཚེ་ཡབ་རྗེ་དེར། །དུས་གསུམ་སྒྲིབ་མེད་གཟིགས་པའི་ཡེ་ཤེས་སྤྱན། །ངེས་པར་མངའ་བས་དད་པ་ཆེར་སྤེལ་ནས། །ཡི་དམ་དུ་མའི་ཚོགས་ཀྱི་བྲིས་ཐང་དང་། །ཆོས་སྐྱོང་གུར་ཞལ་དུར་ཁྲོད་བདག་པོ་དང་། །ཕྱི་ནང་གསང་བའི་ལས་མཁན་དཀར་བདུད་དང་། །ཕུར་སྲུང་བཅུ་གཉིས་དཔལ་ལྡན་དམག་ཟོར་མ། །ཕྱག་བཞི་ཕྱག་དྲུག་བེང་དང་ཏྲག་ཤད་དང་། །སྟག་ཞོན་ཞང་བློན་རྡོ་རྗེ་བདུད་འདུལ་སོགས། །མདོར་ན་ཆོས་སྐྱོང་སྲུང་མའི་རིགས་མང་པོའི། །བྲིས་ཐང་བླ་མ་གོང་མའི་ཕྱག་ནས་དང་། །ཐུགས་དམ་རྟེན་གྱུར་ཡེ་ཤེས་མངོན་སུམ་དུ། །བཞུགས་པར་ངེས་པའི་བྲིས་ཐང་བགྲང་ཡས་རྣམས། །མགོན་ཁང་ཆེན་མོའི་ལོགས་དང་ཀ་བ་ཡི། །ངེས་རྣམས་དག་ལ་བསྟན་པར་བཞུགས་གསོལ་ཞིང་། །རྟེན་གྱི་གཙོ་བོ་ཡབ་རྗེ་དེ་ཉིད་ཀྱི། །ཕྱག་བྲིས་འཁྲུལ་མེད་གུར་ཞལ་རྣམ་པ་གཉིས། །འཁོར་དང་བཅས་པའི་བྲིས་ཐང་དྲུག་ཕྲག་གཅིག །ཁྱད་པར་བསྟན་སྲུང་སོ་སོར་དངོས་བྱོན་འདྲའི། །འབུར་སྐུ་གསར་བཞེངས་གུར་མགོན་ལྷ་བཅུ་གཉིས། །རུ་འདྲེན་སྡེ་བཞིར་བཅས་དང་ཞིང་སྐྱོང་གཙོ། །བྲམ་ཟེའི་གཟུགས་ཅན་དཀར་བདུད་ལྕམ་དྲལ་དང་། །ནོར་སྐྱོང་དུར་ཁྲོད་བདག་པོ་ཡབ་ཡུམ་གཉིས། །དམག་ཟོར་རྒྱལ་མོར་བཅས་པའི་སྐུ་རྣམས་ཏེ། །རྟེན་མཆོག་རྣམས་ཀྱི་སྟེང་དུ་ཞིང་ཆེན་གྱི། །བླ་རེ་ཆེ་དང་ཀ་བ་བར་སྣང་སོགས། །ཀུན་ཏུ་ཁྱབ་པའི་ཆོས་སྐྱོང་འཁོར་བཅས་ཀྱི། །ཕྱག་མཚན་ཡོངས་རྫོགས་གཅན་གཟན་པགས་པའི་ཚོགས། །ཁྲབ་རྨོག་གྲི་སོགས་དཔའ་བོའི་ཆས་མང་པོ། །གོས་དར་ལྡ་ལྡི་འཕྱང་འཕྲུལ་ཐུག་ཆེན་སོགས། །སྤྱན་གཟིགས་མ་ཚང་མེད་པས་ཀུན་ཁྱབ་ཅིང་། །གཞན་ཡང་དམ་རྫས་གཏོར་ཚོགས་རི་ལྟར་སྤུངས། །དམ་ཉམས་བསྒྲལ་བའི་ཐོད་པ་མཆོད་རྫས་ཀྱིས། །ཕྱུར་བུར་བཀང་བ་མང་པོ་ཚར་དུ་དངར། །རྔ་ཆེན་དུང་ཆེན་ལ་སོགས་དམ་ཅན་རྣམས། །མཉེས་པར་བྱེད་པའི་ཡོ་བྱད་ཀྱིས་གང་བའི། །གནས་དེར་སླེབས་པ་ཙམ་གྱིས་སྐྱེ་བོ་ཀུན། །འཇིགས་ཤིང་སྐྱི་བུང་བྱེད་པའི་མགོན་ཁང་འདི། །ཡབ་རྗེ་དེ་ཉིད་དགོངས་པ་རྫོགས་ཕྱིར་བསྒྲུབས། །དེ་རྗེས་འཕགས་ཆེན་དམ་པའི་མཛད་པ་ཡི། །རྗེས་སུ་སློབ་འདུན་ལྕགས་ཕོ་རྟ་ཡི་ལོར། །འདུ་ཁང་ཆེན་མོའི་ཉམས་གསོ་ཞུས་པའི་ཚུལ། །བདག་ཅག་སྤུན་ལ་བློ་གཏད་གསོན་གཤིན་གྱི། །དངོས་རྣམས་དགེ་རྩ་ཆེན་པོར་སྤེལ་བའི་ཕྱིར། །རྩི་ཚོན་གསེར་ཤོག་སོགས་སུ་ཡོངས་བསྒྱུར་ཏེ། །ཉམས་གསོ་གསར་སྤེལ་འདུ་བྱེད་ཚུལ་མིང་སོགས། །བི་ཤྭ་ཀརྨ་ཞིང་འདིར་འོངས་འདྲ་ཡི། །བཀོད་པ་སྒྱུ་འཕྲུལ་དྲྭ་བའི་དགེ་མཚན་ནི། །བད་མགོའི་ལོགས་ལ་ལམ་ཟབ་བླ་བརྒྱུད་མཚན། །མ་ཧཱ་ཀཱ་ལ་རིགས་བྱེད་ལྷ་མོའི་སྔགས། །ལྷ་ཡི་ཡི་གེ་དག་པར་ཡོངས་བསྐྲུན་ཞིང་། །དེ་མཚུངས་ཀ་ཞུ་གདུང་སོགས་མཐའ་དག་ལ། །ངོ་མཚར་རི་མོའི་བཀོད་པ་རྒྱ་ཆེར་སྤེལ། །བསོད་ནམས་འདིས་མཚོན་དུས་གསུམ་དགེ་བའི་མཐུས། །བདག་ཅག་སློབ་མར་བཅས་དང་འགྲོ་བ་ཀུན། །ཚེ་རིང་ནད་མེད་བསམ་པ་མཐར་ཕྱིན་ཞིང་། །འཆི་ཚེ་བར་དོའི་འཇིགས་སྐྲག་མི་མྱོང་བར། །ཆོས་སྐྱོང་རྣམས་ཀྱིས་འཕྲིན་ལས་བཅོལ་བ་ལྟར། །མཁའ་སྤྱོད་བདེ་ལྡན་མངོན་དགའ་ལ་སོགས་པ། །དག་པའི་ཞིང་དུ་ཐོགས་མེད་ལེགས་འཁྲིད་ནས། །ཞིང་དེའི་རྒྱལ་ལས་ཟབ་མོའི་ཆོས་ནོས་ཏེ། །རང་རྒྱུད་གྲོལ་ནས་གང་འདུལ་སྤྲུལ་པ་ཡིས། །བསྟན་པ་སྤྱི་དང་བྱེ་བྲག་ས་སྐྱ་པ། །ཁྱད་པར་སྔགས་འཆང་ཡབ་སྲས་བསྟན་འདི་ཉིད། །སྲིད་མཐར་འཕེལ་ཞིང་རྒྱས་པའི་མཐུ་ལྡན་ཤོག །གཞན་ཡང་སྔགས་འཆང་བླ་མ་ཐམས་ཅད་མཁྱེན། །རྡོ་རྗེ་འཆང་དངོས་ཀུན་དགའ་བསོད་ནམས་ཀྱི། །དགོངས་པ་ཆོས་ཀྱི་དབྱིངས་སུ་ཡོངས་རྫོགས་ནས། །ཀུན་བློ་མཆེད་ཀྱི་འདི་དང་ཕྱི་མའི་དོན། །འབད་མེད་ལྷུན་གྲུབ་བསམ་དོན་མཐར་ཕྱིན་ཤོག །བྱེ་བྲག་གནས་འདིར་མདོ་སྔགས་བཤད་སྒྲུབ་ཀྱི། །བསྟན་པ་དབྱར་གྱི་མཚོ་ལྟར་འཕེལ་གྱུར་ཏེ། །ས་སྐྱའི་རྗེ་བཙུན་བཞེད་གཞུང་གངྒཱའི་རྒྱུན། །འཁོར་བ་མ་སྟོངས་བར་དུ་རྒྱས་གྱུར་ཅིག །ཅེས་དཀར་ཆག་འཇམ་མགོན་གོང་མ་དགྱེས་པའི་མཆོད་རྫས་ཞེས་བྱ་བ་འདི་ནི་རིགས་དང་དཀྱིལ་འཁོར་ཀུན་གྱི་ཁྱབ་བདག་ངེས་པའི་དོན་དུ་དྲུག་པ་རྡོ་རྗེ་འཆང་དང་དབྱེར་མ་མཆིས་ཤིང་། རང་དོན་ཀུན་རྫོབ་ཏུ་ཡང་པཎྜིཏ་དང་། རིག་པ་འཛིན་པ་ལ་སོགས་པ་དུ་མར་སྐུའི་སྐྱེ་བ་ཡང་ནས་ཡང་དུ་བཞེས་ཤིང་། ཁྱད་པར་བདག་ཅག་གི་སྟོན་པའི་བཀའ་གསང་བ་བླ་ན་མེད་པ་ལས། མ་འོངས་དམུ་རྒོད་ཆོས་ལ་བསྐུལ་ཕྱིར་དུ། །བྱམས་པ་སྤྱན་རས་གཟིགས་དང་འཇམ་དབྱངས་ཀྱིས། །པད་འབྱུང་སྐུ་ཡི་སྤྲུལ་པར་མཆོག་དབང་བསྐུར། །ངག་དབང་ཀུན་དགའ་བསོད་ནམས་ཞེས་བྱ་འབྱུང་། །ཞེས་གསལ་བར་ལུང་བསྟན་པའི་འབྲེལ་ཚད་དོན་ལྡན་གྱི་སྐྱེས་བུ་མཚན་བརྗོད་པར་དཀའ་ཞིང་། དོན་གྱི་སླད་དུ་མཚན་ནས་སྨོས་ན་དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་ཞེས་མཚན་གྱི་སྒྲ་ཙམ་ཐོས་པས་ཀྱང་སྐྱེ་རྒུ་མཐའ་དག་གི་སྒྲིབ་གཉིས་བག་ཆགས་དང་བཅས་པ་ཅིག་ཅར་དུ་འཇོམས་ཤིང་། མཆོག་དང་ཐུན་མོང་གི་དངོས་གྲུབ་བདེ་བླག་ཏུ་སྩོལ་པ་དེ་ཉིད་ལ། གོང་གི་ཡབ་རྗེ་སེམས་དཔའ་ཆེན་པོ་གྲགས་པ་བློ་གྲོས་རྒྱལ་མཚན་དཔལ་བཟང་པོ་དེ་ཉིད་ཀྱིས་མ་འོངས་སྒྲིབ་བྲལ་གཟིགས་པའི་བཀའ་ལུང་མཐའ་ཡས་པ་ཞིག་གནང་ཞིང་། ཁྱད་པར་ངོས་ཀྱི་བསམ་པ་ལ་ཡོད་པའི་རིག་འཛིན་ལྷ་ཁང་སྟེང་འོག་གི་རྟེན་བཞེངས་འཕྲོ་ཅན་འདི་རྣམས་ཁྱེད་ཀྱིས་བསྒྲིག་དགོས་སོ། །ཞེས་གསུངས་པ་དེ་ཉིད་དོན་ལྡན་དུ་བྱ་བའི་ཕྱིར། སྔགས་འཆང་ཡབ་སྲས་གསུམ་གཙོ་གྱུར་གྱི་གོང་མ་རྡོ་རྗེ་འཆང་དང་དབྱེར་མ་མཆིས་པ་རྣམས་ཀྱི་ནང་རྟེན་དངུལ་གདུང་རིན་པོ་ཆེ་རྣམས་བཞུགས་པའི་ཕོ་བྲང་རིགས་འཛིན་ལྷ་ཁང་དུ་མཚན་གསོལ་བ་འདི་ཉིད་ན་བཞུགས་པའི་རིགས་འཛིན་བླ་མ་བརྒྱུད་པའི་སྐུ་འདྲ་རིན་པོ་ཆེ་རྣམས་ཀྱི་ཁ་བསྐང་དགོས་པ་རྣམས་དང་། དེ་དང་ཆབས་ཅིག་དེའི་འོག་རྗེ་བཙུན་ས་སྐྱ་པའི་ཆོས་སྲུང་ཐུན་མོང་མ་ཡིན་པ་གུར་མགོན་ལྷ་བཅུ་གཉིས། རུ་འདྲེན་སྡབཞི། གཉན་མགོན་བྲམ་ཟེའི་གཟུགས་ཅན། ནོར་སྐྱོང་ཡབ་ཡུམ། དཀར་བདུད་ལྕམ་དྲལ། རྗེ་ཉིད་ལ་བཀའ་བབས་པའི་དམག་ཟོར་ལྷ་མོ་བཅས་ཀྱི་འབུར་སྐུ་མཐོང་བ་དོན་ལྡན་རྣམས་དང་། གཞན་ཡང་དམ་པ་གོང་མའི་ཐུགས་དམ་རྟེན་བླ་མ་ཡི་དམ་ཆོས་སྲུང་ནོར་ལྷ་བཅས་ཀྱི་བྲིས་ཐང་བྱིན་རླབས་ཀྱི་གཟི་འོད་འབར་བ་ཏིལ་གྱི་གོང་བུ་ལྟར་བཞུགས་པའི་མགོན་ཁང་སྲིད་གསུམ་རྣམ་རྒྱལ་དང་། དེའི་མདོར་མདོ་སྔགས་ཀྱི་ཆོས་ཚུལ་མཐའ་དག་དབང་འབྱོར་བའི་དགེ་འདུན་འདུས་པ་རྒྱ་མཚོ་འདུ་བའི་གཞལ་ཡས་ཁང་ཚོམས་ཆེན་མོར་མཚན་གསོལ་བ་འདི་ཉིད་བཅས། མདོར་ན་ཡབ་རྗེ་གྲགས་པའི་མཚན་ཅན་དེ་ཉིད་ཀྱི་ཐུགས་དགོངས་ལྷག་མ་མཐའ་དག་ཡོངས་སུ་རྫོགས་པར་བསྒྲུབས་པར་མཛད་པ་ནི་སྔགས་འཆང་བླ་མ་ཉིད་ཀྱི་ཞལ་སྒོ་ལས་བྱོན་པའི་དཀར་ཆག་ངོ་མཚར་གཏམ་གྱི་ཕྲེང་བ་འདི་ཉིད་བཞིན་ཡིན་ལ། དེ་ནས་ལོ་གྲངས་མང་དུ་སོང་བ་དང་། ཁྱད་པར་རང་རེ་རྗེས་འཇུག་རྣམས་འཁོས་ཁ་ཞན་ཞིང་རྟོག་རྩིངས་ཆེ་བས་གོག་ཉམས་སུ་སོང་འདུག་པ་བློས་མ་བཟོད་དེ། དམ་པ་དེ་ཉིད་ཀྱི་རིགས་དབོན་གྱི་ཐ་ཤལ་པ་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོ་དང་། ངག་དབང་ཀུན་དགའ་བསོད་ནམས་མཐུ་སྟོབས་དབང་ཕྱུག་བཀྲ་ཤིས་གྲགས་པ་རྒྱལ་མཚན་དཔལ་བཟང་པོ་མཆེད་ཀྱིས་ཉམས་གསོ་གསར་བཞེངས་ལྟ་བུར་བགྱིས་པ་འདི་ནི་ཁོ་བོ་ཅག་སྤུན་བླ་ཚུལ་དུ་སོང་བས་ཤི་གསོན་དཀོར་ནག་ཆར་བབས་པ་བཞིན་བྱུང་བ་རྣམས་ལོག་འཚོར་སོང་ན་གཉིས་འཕུང་དུ་གྱུར་དོགས་གཙོ་ཆེར་གོང་མའི་སྒྲུབ་མཆོད་དཀར་མེ་དུས་ཇ་དང་། དེ་ལྷག་གདན་ས་འདི་ཉིད་ཀྱི་གཙུག་ལག་ཁང་ཕལ་མོ་ཆེའི་ཉམས་གསོ་འཛིན་སྐྱོང་སྤེལ་གསུམ་གྱི་བདག་རྐྱེན་དུ་སྨིན་པའི་ངག་བཀོད་མཛོད་པར་བྱས་དོན་བཞིན་གོ་རེ་ལེན་ཤེས་རབ་ཕུན་ཚོགས་ནས་ཀྱང་མཐུན་འགྱུར་བགྱིས་ཏེ་བསྒྲུབས་པ་ལ་དཀར་ཆག་མཚན་དོན་ཙམ་སྨོས་པ་འདི་ཡང་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་རྡོ་རྗེ་འཆང་ངག་དབང་ཀུན་དགའ་བསོད་ནམས་རིན་ཆེན་བཀྲ་ཤིས་གྲགས་པ་རྒྱལ་མཚན་དཔལ་བཟང་པོའི་བསྟི་གནས་བཞི་ཐོག་བླ་བྲང་གི་ཡང་སྟེང་ཕུན་ཚོགས་འཆི་མེད་རྡོ་རྗེའི་གུར་ཁང་དུ་སྦྱར་བ་འདིས་བདག་ཅག་དཔོན་སློབ་རྣམས་ཀྱི་སྒྲིབ་གཉིས་བག་ཆགས་བཅས་པ་བྱང་ཞིང་། ཚོགས་གཉིས་རྫོགས་ཏེ་བསྟན་འགྲོར་ཕན་བདེ་སྤེལ་བའི་རྒྱུར་གྱུར་ཅིག ཅེས་པའི་ཡི་གེ་པ་ནི་ཉེ་བར་གནས་པ་བསོད་ནམས་འོད་ཟེར་དང་། སླད་ཀྱི་བྲིས་པ་དམ་པ་ཉིད་ཀྱི་བཀའ་དྲིན་གྱིས་འཚོ་བ་རིན་ཆེན་ཡར་འཕེལ་གྱིས་བགྱིས་པ་དགེ་ལེགས་འཕེལ་བར་གྱུར་ཅིག། །།བཀྲ་ཤིས་དཔལ་འབར་འཛམ་གླིང་རྒྱན་དུ་བྱོན།། །།མངྒ་ལཾ།། །།